24MOC-116

Nafarroako Gorteetako kide den eta Alderdi Popularra talde parlamentarioari atxikita dagoen Irene Royo Ortín andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Irailaren 27an urte judiziala irekitzeko ekitaldia egin zen; ekitaldian, besteak beste, Nafarroako Justizia Auzitegi Nagusiko presidente Joaquín Galve jaunak eta Nafarroako fiskal nagusi Jaime Goyena jaunak esku hartu zuten.

Presidentea kezkatuta agertu zen epaitegian ikusten ari dena dela-eta: asko ari da igotzen merkataritza-, familia- eta lan-prozeduren eta prozedura zibilen kasuen kopurua, eta nabarmen igotzen, orobat, zigor-arloko epaitegietako eta adingabeen epaitegietako auzien kopurua. Nabarmentzekoa da ezen merkataritza-arloko epaitegietan % 174 igo dela konkurtso-prozesuen kopurua, eta % 66 konkurtsokoak ez diren auziena. Eta hori guztia, unitate judizial berririk sortu gabe.

2023an, areagotu egin zen erkidegoko jarduera judiziala –77.770 prozedura–, aurreko urtean baino 2.500 kasu gehiago hain zuzen ere, eta 72.700 baino zertxobait gehiago ebatzi ziren.

Presidenteak orobat gogorarazi zuen ezen, orain dela 4 urte, urte judiziala irekitzeko ekitaldian, epaitegiak hartzen dituen eraikinean espaziorik ez dagoela-eta, espazio berriak irekitzeko premiaz ohartarazi zuela, baina gaur egun onetsi ere ez da egin horiek eraikitzeko hiri-jarduketaren plan berezia.

Nafarroako Justizia Auzitegi Nagusiko presidenteak adierazi zuen Nafarroan justiziarako bideratutako aurrekontua Espainiako txikiena dela eta, hortaz, baliabide gehiago behar direla. Hori dela-eta, konponbide bat eskatu zien erakundeei.

Presidenteak deitoratu zituen "magistratuen eta organo judizialen nahiz haien prestigioaren aurkako eraso sutsuak, ez soilik zenbat gizarte-sektorerenak, ezpada zenbait arduradun politikorenak ere".

Ikusita Nafarroako Justizia Auzitegi Nagusiko presidentearen eskaera, erakundearen independentziaren aurkako erasoen larritasuna eta laster Nafarroako 2025erako aurrekontu orokorrak eginen direla, honako erabaki proposamen hau aurkezten dugu:

1. Nafarroako Parlamentuak bere babesa, konfiantza eta konpromisoa adierazten dizkio Nafarroako Justiziari.
2. Nafarroako Parlamentuak Nafarroako Gobernuari eskatzen dio behar adina baliabide ekonomiko eman diezazkion Justiziari, Nafarroako Justizia Auzitegi Nagusiko presidenteak aipatu zituen gabeziak konpondu ahal izateko.
3. Nafarroako Parlamentua magistratuen eta organo judizialen nahiz haien prestigioaren aurkako erasoak amaiaraztera konprometitzen da.

Iruñean, 2024ko irailaren 29an

Foru parlamentaria: Irene Royo Ortin